Μουντάδος

Ο Μουντάδος είναι οικισμός της Τήνου στις Κυκλάδες. Ως και τις αρχές του 20ού αιώνα σε πολλές έγγραφες πηγές αναφέρεται ως Μοντάδος.

 Γενικά στοιχεία 
Ο Μουντάδος βρίσκεται στο νοτιοανατολικό μέρος του νησιού (Πάνω Μεριά για τους ντόπιους) και στους δυτικούς πρόποδες του Κεχροβουνίου, σε υψόμετρο 300 μέτρων. Έχει χαρακτηριστεί παραδοσιακός οικισμός και βρίσκεται σε απόσταση 7 χιλιομέτρων Β.-ΒΑ. από την πόλη της Τήνου (Χώρα). Είναι κτισμένος κάτω από την ομώνυμη Μονή και χρονολογείται πάνω από 1.000 χρόνια. Ήταν αρκετά αναπτυγμένος σε τέχνες και γράμματα. Είναι ένα από τα λίγα χωριά της Τήνου που στα τέλη του 19ου αιώνα λειτουργούσε σχολαρχείο.

Αναφέρεται επίσημα, μετά την Τουρκοκρατία, το 1835 να προσαρτάται στον τότε Δήμο Τριποτάμου. Σύμφωνα με το σχέδιο Καλλικράτης, μαζί με την Χώρα, τον Άγιο Φωκά και την Καρυά αποτελούν την Κοινότητα Τήνου που υπάγεται στη Δημοτική Ενότητα Τήνου του Δήμου Τήνου και σύμφωνα με την απογραφή 2021 απογράφησαν 33 κάτοικοι.

 Προσωπικότητες 
Το χωριό αυτό είναι ιδιαίτερη πατρίδα πολλών ανθρώπων, που έπαιξαν σπουδαίο ρόλο και είχαν μεγάλη προσφορά στην ιστορία της Τήνου και γενικότερα της Ελλάδας. Οι σημαντικότεροι απ' αυτούς είναι:

Η οικογένεια Παξιμάδη, η ευπορότερη οικογένεια της Τήνου κατά την επανάσταση του 1821. Αυτοί όντας Φιλικοί, προσέφεραν μεγάλα χρηματικά ποσά στον Αγώνα, ενώ ένας εξ αυτών, ο Φρατζέσκος Μιχαήλ Παξιμάδης, πολέμησε ηρωικώς φτάνοντας ως τον βαθμό του ταξίαρχου.

Σπουδαίοι καλλιτέχνες, όπως ο αγιογράφος Γεώργιος Κονταρίνης (1737–1758), ο χαράκτης και ξυλογλύπτης Ιωάννης Πλατής (1838–1928)Στέφανου Ν. Δελατόλα Ιωάννης Γ. Πλατύς (1838–1928) Ο χαράκτης, ο ξυλογλύπτης / ΣΥΝΔΕΣΜΟΣ ΤΩΝ ΑΠΑΝΤΑΧΟΥ ΕΚ ΜΟΥΝΤΑΔΟΥ ΤΗΝΟΥ ΚΑΤΑΓΟΜΕΝΩΝ / ΑΘΗΝΑ 2005 και ο ζωγράφος Εμμανουήλ Λαμπάκης (1859–1909).

Μουνταδιανός επίσης ήταν και ο βυζαντινολόγος Γεώργιος Λαμπάκης (1854–1914), χάρη του οποίου διασώθηκαν και συντηρήθηκαν, στο νεοσύστατο ελληνικό κράτος, πολλές βυζαντινές αρχαιότητες, όπως η Μονή Οσίου Λουκά στη Βοιωτία, η Μονή Δαφνίου, η Μονή Αστερίου κ.α. Υπήρξε επίσης ιδρυτικό μέλος και διευθυντής του Χριστιανικού Αρχαιολογικού Μουσείου, το οποίο αργότερα μετεξελίχτηκε στο σημερινό Βυζαντινό Μουσείο Αθηνών.Χρυσόστομος μητροπολίτης Αθηνών, «Γεώργιος Λαμπάκης», Δελτίον της Χριστιανικής Αρχαιολογικής Εταιρείας, τομ.1 (1924), σελ.3

Από τον Μουντάδο κατάγεται (από τον πατέρα της Ιωάννη) και η Ευαγγελία-Λίλα Μαραγκού (γενν. 1938), Ελληνίδα αρχαιολόγος, η οποία έχει έδρα στο πανεπιστήμιο Ιωαννίνων και εποπτεύει τις ανασκαφές της Αμοργού.

 Παραπομπές  

Κατηγορία:Χωριά της περιφερειακής ενότητας Τήνου